
   4980 Златоград, област Смолян, ул. ”Стефан Стамболов”№1
тел: 03071 20-48; www.zlatograd.bg, е-mail: obs_zlatograd@abv.bg


ПРОТОКОЛ № 49


На 22.07.2026 г., (сряда) от 17:00 часа, в залата на Общински съвет Златоград се проведе извънредно заседание на Общински съвет Златоград, свикано на основание чл. 23, ал. 4, т.2 и ал.5 от ЗМСМА и във връзка с чл. 54, ал.1, т.2 и ал.2 от Правилника за организацията и дейността на Общински съвет Златоград, неговите комисии и взаимодействието му с Общинска администрация и искане с вх. № ОС – 557/21.07.2026г., относно: Свикване на извънредно заседание на Общински съвет Златоград, постъпило от общинските съветници: Асен Хасапчиев, Борислав Хаджиев, Искрен Караметулов, Светлозар Пехливанов, Станимир Чаушев, Емил Хумчев и Милко Караджов. В залата от общинска администрация присъстваха: г-н Мирослав Янчев - кмет на Община Златоград,  инж. Елка Чаушева – секретар на Община Златоград, г-жа Златка Цекова- Директор на дирекция „Административно-правно обслужване, общинска собственост и замеделие“, той и юрисконсулт, инж. Юли Хаджийски – Директор на Дирекция „Устройство на територията“, г-жа Надя Мангарудова – Директор на „Финансов отдел и счетоводство, местни данъци и такси и човешки ресурси“, г-жа Силвия Щърбота – Главен счетоводител, г-жа Ирина Иванова- Директор на Дирекция, кметовете на село Старцево и Ерма река и други. 

Г-жа Кръстева: Уважаеми колеги общински съветници, уважаеми г-н Янчев и уважаеми присъстващи в залата, с кворум от 12 общински съветници откривам извънредното заседание на Общински съвет Златоград. На основание чл. 23, ал. 4, т.2 и ал.5 от ЗМСМА и във връзка с чл. 54, ал.1, т.2 и ал.2 от Правилника за организацията и дейността на Общински съвет Златоград, неговите комисии и взаимодействието му с Общинска администрация и искане с вх. № ОС – 557/21.07.2026г., относно: Свикване на извънредно заседание на Общински съвет Златоград, постъпило от общинските съветници: Хасапчиев, Хаджиев, Караметулов, Пехливанов, Чаушев, Хумчев и Караджов. С предложение за следния дневен ред - Докладна записка относно: Възстановяване на асфалтова настилка след подменен водопровод на ул. „Васил Левски“ и ул. „Беловидово, в с. Старцево, община Златоград, с вх.№ ОС-545/13.07.2026г. и изх.№ 61-00-239/13.07.2026г., постъпила от кмета на община Златоград. Само колеги, аз го уточних с г-н Хасапчиев, че имаше техническа грешка относно входящия номер и датата на постъпване на докладната записка. Идентични са, както записаното в поканата, така и записаното в искането от колегите съветници. Нещо ако имате мнения, предложения по дневния ред, който съм Ви изпратила? 

Не постъпиха мнения, предложения и коментари по дневния ред. 
Г-жа Кръстева подложи на гласуване с вдигане на ръка предложеният дневен ред.
Общинските съветници гласуваха с 12 гласа „за“,  0 „против“,  0 „въздържал се“ . Приема се дневния ред.
ДНЕВЕН  РЕД:

1. Докладна записка относно: Възстановяване на асфалтова настилка след подменен водопровод на ул. „Васил Левски“ и ул. „Беловидово, в с. Старцево, община Златоград, с вх.№ ОС-545/13.07.2026г. и изх.№ 61-00-239/13.07.2026г., постъпила от кмета на община Златоград. 


*************************************************************************
По т.1 от дневния ред: Докладна записка относно: Възстановяване на асфалтова настилка след подменен водопровод на ул. „Васил Левски“ и ул. „Беловидово, в с. Старцево, община Златоград, с вх.№ ОС-545/13.07.2026г. и изх.№ 61-00-239/13.07.2026г., постъпила от кмета на община Златоград. 


Г-жа Кръстева даде думата на г-н Хасапчиев.

Г-н Хасапчиев: Благодаря Ви, г-жо Председател! Поискахме това извънредно заседание на Общинския съвет по простата причина, че това е участък, който е компрометиран доста дълго време. Вход и изход единствен за населеното място. Няколко дни през лятото населението остана без вода. По искане на администрацията ВиК подмени доста голям участък, за да не се получават отново аварии, защото там в продължение на няколко месеца се копаеше непрекъснато. Наближаващи празници на селото, лятно време, отпуски, деца, които са на гости. Реално създава затруднение за всички жители на с. Старцево. Това е мотива и причината да поискаме тази извънредна сесия, за да може да се отделят необходимите средства и час по-скоро този компрометиран участък да бъде възстановен. Сега по този начин, нали Общинския съвет става инициатор и съпричастен към всичките проблеми, които се създават от този участък. Така, че се надявам на благоприятно за населението на село Старцево решение, което ще вземем. Благодаря Ви!   
Г-н Ликов: Благодаря, г-жо Председател! Аз съм съгласен с г-н Хасапчиев, наистина е компрометиран участъка, но аз искам да попитам кмета – Не е ли длъжен този, който го е разрушил, дето е направил повредите на участъка да си го възстанови? Това ми е първият въпрос. И вторият въпрос, за мен лично 142 метра са подменени водопровод, който вече е нов, нали така? Защо не го предложите да го асфалтираме на 100% цялостно, а не да правим кърпежи? С 4 см. колеги, вижте, с 4 см. ще направим тези дупки. Още при първото минаване на тежкотоварни коли ще бъдат същите дупки станали г-н Хасапчиев. Дайте предложение тези 142 м. да бъдат цялостно с машина асфалтирани, което наистина като правим нещо да го направим качествено. Това е, благодаря! 
Г-н Янчев: В действителност, участъкът, за който става дума многократно аварира водопроводната мрежа на ВиК. Многократно имаме сигнали от жители на село Старцево за това, че липсва водоснабдяване нормално и то не за час, за два, а за часове, дори за дни. Авария след авария доведе до това, че по време на празниците в село Старцево хората останаха без вода почти два-три дена. В тази връзка с ръководителя на ВиК Златоград, след многократните жалби и след направените предварителни разговори стигнахме до заключението – ВиК да надвиши разходите, които извършва по инвестиционната програма, за която е длъжна да прави в годишния план. Знаете много добре, че с ВиК асоциацията се прави такъв годишен план. След като установихме, че е многократно надвишен този бюджет, тоест ВиК няма това задължение. Имайки предвид и че авариите са многократни, имайки предвид, че водоснабдяването не беше нормално в тези моменти на аварии, взехме решение ВиК да смени тръбата извън бюджета и общината да възстанови асфалта. Сега възстановяването. Тук става въпрос за 142 м. мрежа и всички отклонения в рамките на 142м. към всички сградни отклонения. Тук става дума и за едно отклонение към една улица, която също трябва да бъде възстановена с калдъръм, каменна настилка. Тази уговорка, тя не е за първи път. Тя се прави през годините многократно, където може да се съчетаят усилията, ВиК да си направи ремонт, общината да възстанови настилката. Съвсем нормален и логичен подход. Ако общината трябва да прави ВиК, тоест трябва да смети водопровода, трябва да минем през една процедура на проектиране, на изготвяне на КСС и търсене на финансиране, тоест ще увеличим разходите за ремонта многократно за сметка на общината, ако това нещо ние трябва да го правим. Не, че ВиК няма да го направи в по-късен етап, но това не търпеше отлагане във времето и се настояваше от жителите на селото да стане на момента. По отношение на асфалта и на въпроса Ви, не е ли задължен ВиК да си смени асфалта, такава уговорка нямахме. Ние имахме уговорка те да сменят водопровода, ние да направим асфалтовия кърпеж. Защо не в цялото протежение на улицата, а в частта само на тръбата, където е сменена и там участъка, който е подменен? За да направим асфалтиране цялостно, което не пречи, ние трябва да се съобразим с един съществуващ проект, който е готов и засяга и този участък, но искаме временно до реализацията на големият проект да се направи подобряване на настилката във вид безопасен за преминаването. Сега в момента, който минава в Старцево и е пътувал знае какви неудобства изпитват жителите и гостите на селото. И в тази връзка се налага това да станете съпричастни. Аз тази дума много ми хареса на г-н Хасапчиев. Не случайно искам и вашето одобрение. Все пак да знаете за проблема и да сте в течение, защото става дума за разход от 18 000 евро. И то не за друго, ами става дума и за собствени средства. И тъй като средствата са недостатъчни, приходите от 2008 година не сме ги променяли, тоест те са си едни и същи, смятам, че е редно и неслучайно първо кмета на селото направи докладна към мен и аз към вас, за да сте информирани за този проблем. Предлагаме да бъде само възстановен в частта на компрометираните участъци, там където има изкопи, а в по-късен етап с проект, разрешение за строеж и цялостно асфалтиране, което ще отнеме време. Ако влезнем в тази хипотеза да правим цялостно асфалтиране догодина лятото го виждам като срок за реализация. Това няма да ни го простят. Затова предлагам да е спешно и сега, за това е тази сесия. Благодаря Ви!     
Г-н Иванов: Проблемът наистина е много сериозен, но аз пък смятам, че можеше да се реши доста по-бързо и по-раничко, за да го няма това неудобство. Има толкова гости в Старцево в момента, които са отвратени. Нищо не пречеше заедно в синхрон с ВиК, има и техник в Старцево строителен. Да беше сметнато това и внесено по-навреме и сега можеше вече да е забравено. Благодаря! 
Г-н Ликов: То тука говорим за принципни неща. Как е регламентирано да бъде, то устни уговорки ВиК и кмет, нещо не ми се връзват тези неща. Трябва да има писмено, който разруши той ще си възстанови. И така трябва да бъде. Сега разбирам, ще го подкрепим, аз лично ще го подкрепя, но за мене беше правилно да се асфалтира цялостно, щом общината ще го прави, да го направи цялостно. И трябваше по от време да се съчетаят тези неща, да се случат едновременно. В момента ще ви кажа директно в прав текст, отиват едни пари в реката ги мятаме. Директно ги хвърляме, защото това най-вероятно догодина ще се прави нали така? Той или не? Има проект? Не знам. Добре, ще го правим няма проблем, щом така сте решили.   
[bookmark: _GoBack]Г-н Янчев: Аз не съм решил и затова съм тук при вас. Иначе до сега бяхме асфалтирали, ако бяхме го решили. След това тази уговорка, която е правена с ВиК, пак казвам тя не е за първи път, тя е за участъци, където са изключително тежки, изключително важни и засягащи голяма част от населението на дадена улица, квартал и в този случай сме го взели това решение само и само, за да не остават селото без предстоящия летен сезон. Защо не е станало вчера, а става днеска? Мисля, че има процедури, има правила и ние сме ги спазили. Недоволството на хората искаме да го избегнем точно с тази сесия, нали да нямаме проблеми. Не виждам никакъв проблем да асфалтираме само компрометирания участък, а за следващият период, когато намерим финансиране за целият проект, за който имаме работен проект и той засяга един много по-голям участък, не само Васил Левски и отклоненията към училището. Имаме площада на село Старцево е засегнат с този проект, тоест имаме много по-мащабна визия за тази част. В това число улица „Васил Левски“ и се променят и габаритите, имаме и нова организация на движение в частта на кръстовището до аптека „Е********“, на В. К. имота, така че да се организира и да стане много по безпрепятствено влизане и излизане на селото. И в това число изграждане на нов пазар за селото на това място. Така, че става дума за голям проект, който ми се струва, че не е момента сега да търсим финансиране, защото става дума за много пари. Сега говорим за възстановяване само за частта на компрометираните участъци.    
Г-жа Романова: Благодаря Ви, г-жо Кръстева! Аз само да попитам ремонта на ВиК от коя дата е? Сега от вчера, от миналата седмица или е април, май, март, от кога? Чак сега летния сезон казвате, то почти приключи летния сезон. Защо не го направихте по-рано? Или примерно да го бяхте направили като текущ ремонт. Защо трябваше да чакаме сесии, пък да се събираме, пък в Ерма река как стана като текущ ремонт, тука не може да стане като текущ ремонт? Ми то лятото си отиде, юли месец, днеска е 22, ако не се лъжа, не знам коя дата е. Малко странно ми звучи всичко това.   
Г-н Ликов: Уважаеми господин, затова обичам тези дебати. Тука не говоря да правим цялата улица, като текущ ремонт да мине. От тези 142 м., сега може да не са 142, може тръбопровода да е 142, може, аз условно го казвам. Може да са 100 метра цялостно асфалтиране. Защото този проект я стане, я не стане. Я камилата, я камиларя, но тези 100 метра ги правим и знаем, че в Старцево тия хора са решили проблема. Защото не с много голяма сума ще станат тия. Може би със 100-120 евра е готова работата и го забравяме това нещо. А този проект в бъдеще стане, но няма проблем, както сте го решели така ще го направим.   
Г-н Хасапчиев: Благодаря Ви, г-жо Кръстева: Сега на мен много ми се иска наистина нещата да стават – днеска го решаваме, утре стават. Само, че и да стават цялостно. Тука съм напълно съгласен с г-н Ликов. Само, че има една подробност и тази подробност се казва пари. Сега, като се има предвид състоянието финансово, сега в момента да се направи това нещо е най-удачно, според мен. Да се закърпят и да се чака цялостното асфалтиране. Аз мисля, че около 6 см. е заданието в КСС-то, 6 см. си е доста асфалт. При една добра обработка, мисля че ще се получи добре. Плюс туй, като имаме предвид сроковете, които горе-долу са поставени, нали във връзка с празника на селото, най-реалистично да се направи това нещо. Но ВиК до преди една седмица копаеха там. До преди една седмица имаше багери, имаше работници, така че гледам ги, че току-що са приключили ремонта. Аз си мисля, че не е толкова закъснял, тоест закъсняло изпълнението. Въпроса е да се направи колкото се може по-бързо, за да се удовлетворим желанието на хората да карат по асфалтирани улици, да не се изчакват, да не си трошат колите и да започнат час напред. Благодаря Ви!      
Г-н Иванов: Аз само да кажа, че ВиК си свърши работата преди месец, да е ясно на аудиторията. 
Г-жа Кръстева: Г-н Янчев, няколко пъти повторихте думата уговорка и договорка. При една уговорка и договорка нещата се вършат от две страни- с който сте се уговаряли и договаряли. Общински съвет не е участвал в тези договорки. С ясното съзнание казвам, че едва ли има колега на масата на Общински съвет, който няма да подкрепи предложената докладна записка. Аз лично ще я подкрепя, но искам малко да изясним фактологията. Тъй като днес проверих как стоят нещата законово. В докладната записка е посочено да се извърши текущ ремонт и финансирането да е за сметка на собствени средства. Това можеше да се извърши още преди един месец без решение на Общински съвет, както бяха извършени в село Ерма река, кърпежите. Не знам какво налага искането за извънредно заседание и вземането на решение при условие, че това е изцяло в правомощието на кмета на общината, спрямо удължителния бюджет на Република България. Там е позволено да се извършват текущи разходи, особено пък, които са от собствени приходи. Ако касаеше целеви разходи, които да се направят и да се отбележи като капиталов обект, тогава трябваше и е необходимо решение на Общински съвет, когато касае капиталови разходи. Но в докладната ясно е записано текущ ремонт за сметка от собствени приходи. Така че искам да се знае, че кмета е могъл да извърши този разход без решение на Общински съвет и без свикване на извънредно заседание. Другото, което си позволих днес да проверя, проведох разговор с ВиК. Да, те са превишили разходите за 2025-та или 2026-та година за община Златоград, но имат ангажимент при всяко разкопаване те да възстановяват разкопаната част. В момента ние ще вземем решение, защото кмета има договорка, в която ние не сме участвали и са се споразумели да се смени тръбата, а асфалтовата настилка да бъде за сметка на общината. Аз, в проведения разговор с ВиК, те са взели решение изцяло да бъде сменена тръбата, защото е имало много аварии и това е много добре, че има цялостно решение. Там обаче се сподели предложението на г-н Ликов, че е много добре да има, в частта, която е сменен водопровода и цялостно асфалтиране, защото асфалтовите кърпежи ще изтраят само няколко месеца. И аз предлагам г-н Янчев, тези асфалтови кърпежи също да ги запишете в регистъра на дупките, защото предполагам, че на всеки един от съветниците ще е добре като информация, а и за фирмата изпълнител, която ще прави асфалтовите кърпежи- да бъдат посочени тези дупки, гаранционен срок и фирма изпълнител, за да се надяваме на качествено изпълнение. Това беше една фактология, която днес я проверих и ви я давам просто като факти. Колеги, някой от вас ако желае да се изкаже? 
Не постъпиха коментари по точката. 
Г-жа Кръстева зачете проекта на решение. 
 На основание чл.21, ал.1, т.6 и т.23 от Закона за местното самоуправление и местната администрация, във връзка с чл. 94, ал.3, т. 6 и чл.98 от Закона за публичните финанси и на основание чл.60, ал.1 от Административнопроцесуалния кодекс, както и с оглед необходимостта от извършване на разход, Общински съвет Златоград. 

РЕШИ:

1.  Дава съгласие да се извърши текущ ремонт в размер на 18 671 евро с ДДС за  възстановяване на настилките в нарушените участъци от ул. „Васил Левски“ и ул. „Беловидово“ в с. Старцево.
2.  Финансирането да е за сметка от собствени приходи. 
3.  Възлага на Кмета на Община Златоград да включи одобрения, по т.1, разход в Бюджета на Община Златоград за 2026 г., при изготвянето и внасянето му за разглеждане и приемане от Общински съвет Златоград.
4.  Допуска предварително изпълнение на настоящото решение, с оглед необходимостта от извършване на текущ ремонт, при следните мотиви: защита на особено важен обществен интерес, с цел предотвратяване на значителни вреди и осигуряване на безопасност при движение.

Г-жа Кръстева попита за въпроси и коментари по проекта на решение. Не постъпиха такива и тя  подложи в режим на поименно гласуване прочетения проект на решение. 
  
В режим на поименно гласуване по т.1 от дневния ред:
	
№
	
Име, презиме и фамилия
	Гласуване:

	
	
	“за” 
	“против”
	“въздържал се”

	1
	Александър Фердов Илийков
	
	
	

	2
	Антон Славчев Симеонов
	
	
	

	3
	Асен Райчев Хасапчиев
	· 
	
	

	4
	Борислав Филипов Хаджиев
	
	
	

	5
	Веселин Николаев Иванов
	· 
	
	

	6
	Владимир Насков Ликов
	· 
	
	

	7
	Емил Минков Хумчев
	· 
	
	

	8
	Емилия Младенова Кръстева
	· 
	
	

	9
	Д-р Ерол Реджеб Чинар
	
	
	

	10
	Жечка Емилова Хаджийска-Партаджиева
	· 
	
	

	11
	Искрен Асенов Караметулов
	· 
	
	

	12
	Йорданка Емануилова Романова
	· 
	
	

	13
	Милко Александров Караджов
	· 
	
	

	14
	Невена Христова Николова-Александрова
	· 
	
	

	15
	Светлозар Веселинов Пехливанов
	· 
	
	

	16
	Станимир Митков Чаушев
	
	
	

	17
	Станислав Стефанов Гюнелиев
	· 
	
	

	общ брой гласували: 12
	12
	0
	0



Общ брой гласували – 12 от тях: “за” – 12, “против” – 0, “въздържал се” – 0. На база проведеното поименно гласуване, Общински съвет прие предложения проект на решение.

Р Е Ш Е Н И Е   №  И 727

На основание чл.21, ал.1, т.6 и т.23 от Закона за местното самоуправление и местната администрация, във връзка с чл. 94, ал.3, т. 6 и чл.98 от Закона за публичните финанси и на основание чл.60, ал.1 от Административнопроцесуалния кодекс, както и с оглед необходимостта от извършване на разход, Общински съвет Златоград. 

РЕШИ:

1.  Дава съгласие да се извърши текущ ремонт в размер на 18 671 евро с ДДС за  възстановяване на настилките в нарушените участъци от ул. „Васил Левски“ и ул. „Беловидово“ в с. Старцево.
2.  Финансирането да е за сметка от собствени приходи. 
3.  Възлага на Кмета на Община Златоград да включи одобрения, по т.1, разход в Бюджета на Община Златоград за 2026 г., при изготвянето и внасянето му за разглеждане и приемане от Общински съвет Златоград.
4.  Допуска предварително изпълнение на настоящото решение, с оглед необходимостта от извършване на текущ ремонт, при следните мотиви: защита на особено важен обществен интерес, с цел предотвратяване на значителни вреди и осигуряване на безопасност при движение.


Поради изчерпване на дневния ред г-жа Кръстева закри извънредното заседание на Общински съвет Златоград.




ЕМИЛИЯ КРЪСТЕВА
Председател на 
Общински съвет Златоград



ЖЕЧКА ХАДЖИЙСКА
Зам. Председател на 
Общински съвет Златоград

